Landets toglinjer takler ikke våren

OPPGRADERT: Jernbanen i Oslo-området ble oppgradert sommeren 2010. Foto: Scanpix

Togbrems på 57 togstrekninger

(VG Nett) Har du lurt på hvorfor togene setter ned farten flere ganger i løpet av turen? Det er ikke bare norske veier som har problemer med vårløsningen.

Geir Arne Kippernes

Oppdatert 6. april 2011

Artikkelen er over ni år gammel

- Det går på komforten løs at toget humper, men det er ingen fare knyttet til dette. Passasjerene skal ikke være redd for at togene hopper av sporet. Det er gode marginer, og det er også derfor farten blir satt ned, sier pressevakt Bjørn Stuedal i NSB.

Du har kanskje merket at det humper litt ekstra når du tar tog for tiden, og at hastigheten er satt ned enkelte steder.

- Det kan oppleves ubehagelig for reisende med tog. Derfor setter vi ned hastigheten i utsatte partier. Man skal ikke behøve å holde på kaffekoppen, sier informasjonssjef Thor Erik Skarpen i Jernbaneverket til VG Nett.

Protokoll: Se VG Nett-lesernes bilder av dårlige veier

Mer telehiv enn vanlig

Telehiv har fått stor oppmerksomhet denne våren. Frosset vann har sørget for buler, humper og sprekker i norske veier. VG Netts leser har sendt inn en rekke bilder som viser elendige veier. Også på landets jernbanelinjer har fenomenet skapt trøbbel.

- Telen stikker dypere i år. Kulden kom tidligere og varte lenge. Det er mer telehiv enn normalt, sier Skarpen.

Noe nytt problem er det ikke.

- Dette skjer hvert år, i større eller mindre grad. Det blir noe større slitasje på togene, uten at vi har gjort større

beregninger, sier pressevakt Stuedal i NSB.

Det er 41 saktekjøringer på Østlandet grunnet telehiv. Verst på Østlandet er det på Romerike med telehiv på Gardermobanen og Hovedbanen. I tillegg er det saktekjøringer på Sørlandsbanen, Bergensbanen, Rørosbanen og Meråkerbanen. Til sammen er det saktekjøring på 57 strekninger.

Kongsvingerbanen og Raumabanen er de eneste som så langt har sluppet unna vårens herjinger.

Det kan for eksempel bety at hastigheten settes ned fra 130 til 60 kilometer i timen. Ofte er farten bare satt ned et par hundre meter. Derfor blir ikke tidstapet så veldig stort.

- Hver saktekjøring utgjør cirka 15-20 sekunder, men alle saktekjøringer stjeler verdifulle sekunder fra rutetidene. Enkelte ganger gir det forsinkelser, spesielt når forsinkede tog skal krysse med motgående tog, sier Skarpen.

Har du tips til gode saker om samferdsel? Kontakt VG Netts journalist

Verst på Dovrebanen

Ved slike tilfeller prioriteres togene som er i rute, mens de som allerede er forsinket, må vente.

- Noen forsinkelser blir det. Det er på Dovrebanen vi har hatt mest problemer, sier Stuedal.

Også flytoget må bremse. På Lindeberg må toget senke farten fra 210 til 130 kilometer i timen. Ved Langeland i Ullensaker må togene på vei fra Gardermoen senke farten helt ned til 90 kilometer i timen.

Signalfeil skaper trøbbel

Ifølge Skarpen har punktligheten vært brukbar i vinter.

- Det er lagt ned flere hundre millioner på fornyelse av viktige banestrekninger. Det ser ut til å bære frukter. Derfor får ikke saktekjøringene så store utslag på statistikken, sier han.

Likevel har mange passasjerer blitt stående på perrongen. Så langt i år har 465 signalfeil har forsinket norske tog med til sammen 1219 timer.

Pr. 1. april er det saktekjøring på følgende 57 strekninger:

** Åtte saktekjøringer på Dovrebanen (Eidsvoll-Dombås).

** Fem på Gjøvikbanen.

** Ni på Hovedbanen (Bryn-Eidsvoll). Tidstapet på øvre Hovedbanen er på to minutter.

** Tre på Gardermobanen. Forsinkelsene utgjør 1 minutt og 17 sekunder.

** To på Spikkestadbanen

** Fire på Vestfoldbanen (Drammen - Skien): Tidstapet er til sammen 1 minutt og 30 sekunder.

** To mellom Drammen-Nordagutu (Sørlandsbanens nordre del): Tidstap 30 sekunder.

** To saktekjøringer på Sørlandsbanens søndre del.

** Sju på Østfoldbanen.

** Fire på Bergensbanen

** Til sammen ti på Rørosbanen, Nordlandsbanen og Meråker

Publisert: 05.04.11 kl. 17:24 Oppdatert: 06.04.11 kl. 19:43

Les også